Papersnake/gushiwen huggingface dataset:
送李公安赴举
王令（宋代）

行子冠上尘，梁宋道傍土。
尘逐冠敝损，人来还复去。
马蹄日月长，踏尽西北路。
近者何纷纷，姿状颇秀举。
传言天子诏，士得四方赴。
来如鹊翅翻，去若蝇头聚。
市儿屈指计，过百日未暮。
昔周方盛时，得士才十数。
唐虞此为盛，中复容女妇。
昔何称才难，今也宁异趣。
但恐所取异，今古殊尺度。
失君乃高才，久有及物虑。
今又奋绝去，挺拔欲自树。
余穷非所知，久有山林素。
但无百亩粟，乃就群才赋。
仕道得亦嗟，困穷失为惧。
二者各有命，予亦何所与。
六经
陆游（宋代）

六经圣所传，百代尊元龟；谆谆布方册，一字不汝欺。
抱书入家塾，自汝儿童时，老乃幸不验，愚哉死何悲！
念奴娇 寄萧善之
吴景奎（元代）

绛河明月，到中秋、不比寻常三五。神女梦，寒生嫉妒，特地行云行雨。

天上婵娟，人间阴晦，怅望成悽楚。金尊翠袖，澹然相对无语。

遥想天柱峰头，通宵宴赏，此地今何处。争似银桥侵汉表，直入琼楼玉宇。

桂树婆娑，羽衣凌乱，偷得霓裳谱。素娥应笑，醉来狂兴如许。
祷雨应时喜而联句
石元规（宋代）

何心慰黎民，山川朝出云。
精诚动天地，丹恳在词文。
南亩苗初槁，西郊雨已纷。
林峦添郁郁，草木共欣欣。
休怪芝田茂，其如羽服勤。
穹苍岂私曲，汉俗足妖氛。
途路尘埃息，轩窗暑气分。
丰年慰农叟，盛德谢吾君。
枝润惊林鸟，厨清绝楚蚊。
上真何以报，惟把宝香焚。
西江月·昨夜轺车宿处
佚名（宋代）

昨夜轺车宿处，乱山深锁邮亭。烟溪霜叶颤秋声。不管愁人不烟。枕冷安排难稳，衾寒重叠犹轻。凭谁说与那人人。报道衾寒枕冷。
临洺驿雨中作
强至（宋代）

朔野无花春意薄，斧声惟见桑枝落。
北人是日竞条桑，手执懿枝共操作。
客亭系马吟寒厅，细雨缠愁牢似缚。
多情北燕能傍人，如说春心绕疏箔。
故乡桃李应满园，烂熳香风随处著。
十年游宦辞江湖，尘土日侵双鬓恶。
天涯怀抱倾东南，闷对青灯举幽酌。
自吟
于良史（唐代）

出身三十年，发白衣犹碧。日暮倚朱门，从朱污袍赤。
筠窗静读诗为山斗族孙天相作
程敏政（明代）

少年勤学慕三馀，玉立亭亭众不如。击节常歌君子操，闭门时诵太玄书。

光回夜榻亲萤火，香满晨窗辟蠹鱼。万卷可开须努力，河南家世本宗儒。
挽陈梧州二首
刘克庄（宋代）

谷目多名士，西轩与石门。
族皆通一谱，君独秀诸孙。
叔季斯人少，耆英几个存。
可怜同社叟，反袂赋招魂。
天雄关
缪荃孙（清代）

雄关横截嶪，上扪参与辰。千梯争树杪，百转仍山唇。

西风吹落叶，飒飒恐行人。攀萝苦登顿，大石何轮囷。

层崖间冰雪，阴𡎚失昏晨。足底不敢窥，恐有蛟龙嗔。
相州冬日早衙
张说（唐代）

城外宵钟敛，闺中曙火残。朝光曜庭雪，宿冻聚池寒。

正色临厅事，疑词定笔端。除苛囹圄息，伐枳吏人宽。

河内功犹浅，淮阳疾未安。镜中星发变，顿使世情阑。
醉乡十二首 其十一
郑思肖（宋代）

天道何冥冥，委形辟空杳。旷劫土坦平，冲气蔼云杪。

不入禹封疆，拓地八荒表。空洞无边涯，一切境界小。

骨柔春香浓，目绀夜光瞭。洪荒上古前，命不为愁剿。

卑哉苍生愚，役心颜貌愀。窗猴狂摇摇，野马走扰扰。

髓竭冲融膏，渴命竟枯夭。奚不来此邦，软坐廓幽眇。

刳刷膏肓俗，涤濯肺腑皎。骋驾无可游，一生事足了。
秋尽野次 其二
刘攽（宋代）

湖水弥天未觉秋，暂辞鞍马寄扁舟。菰蒲无禁鱼无税，谁似溪翁得自由。
列仙文。安度明
孟郊（唐代）

丹霞焕上清，八风鼓太和。回我神霄辇，遂造岭玉阿。

咄嗟天地外，九围皆我家。上采白日精，下饮黄月华。

灵观空无中，鹏路无间邪。顾见魏贤安，浊气伤汝和。

勤研玄中思，道成更相过。
感秋五首
杨万里（宋代）

平生畏长夏，一念愿清秋。
如何遇秋至，不喜却成愁。
书册秋可读，诗句秋可搜。
永夜宜痛饮，旷野宜远游。
江南万山川，一夕入寸眸。
请辨双行缠，何处无一丘。
谢王立之送花
陈师道（宋代）

过雨生泥风作尘，马蹄声里度芳辰。
城南居士风流在，时送名花与报春。
赋得隔水楼高
王彦泓（明代）

一寸心期百尺楼，明河界作两边秋。移开月扇朝云出，掩过银屏夜月收。

鬓态易迷花影乱，衣香暗接水光浮。残阳没后寒灯小，各自垂帘背雨愁。
题画
文鼎（清代）

杏林低护水之涯，独自扶筇问酒家。一角青山遮不住，几椽茅屋夕阳斜。
送任伋通判黄州兼寄其兄孜
苏轼（宋代）

吾州之豪任公子，少年盛壮日千里。
无媒自进谁识之，有才不用今老矣。
别来十年学不厌，读破万卷诗愈美。
黄州小郡隔溪谷，茅屋数家依竹苇。
知命无忧子何病，见贤不荐谁当耻。
平泉老令更可悲，六十青衫贫欲死。
桐乡遗老至今泣，颍川大姓谁能箠。
因君寄声问消息，莫对黄鹞矜爪觜。
岳忠武王墓
丘迥（清代）

明圣湖头宋将茔，神州戮力想精诚。关张义勇原无敌，李郭功精竟未成。

沙漠何期归故主，权奸乃敢坏长城。孤忠遗恨千秋在，大树悲风日夜鸣。
和思归
彭汝砺（宋代）

嗟予苦山野，爱子有光辉。饱学诗浑好，多愁虑益微。

幕中方倚办，江上可言归。况有高风便，行看俊鹘飞。
翠袖
孙原湘（清代）

翠袖亭亭倚暮寒，手裁慈竹护平安。临风玉臂娇难举，平日金平约渐宽。

霜杵敢辞亲和药，银匙还要劝加餐。暂偷半晌支颐坐，缫笔无心拂素纨。
主人司空见和未开牡丹辄却奉和
孙鲂（唐代）

把笔临芳不自怡，首徵章句促妖期。已惊常调言多鄙，遽捧高妖愧可知。

绝代贞名应愈重，千金方笑更难移。狂歌狂醉犹堪羡，大拙当时是老时。
沁园春（城中诸公载酒入山，余不得以止酒为解，遂破戒一醉，再用韵）
辛弃疾（宋代）

杯汝知乎，酒泉罢侯，鸱夷乞骸。更高阳入谒，都称齑臼，杜康初筮，正得云雷。细数从前，不堪余恨，岁月都将麹蘖埋。君诗好，似提壶却劝，沽酒何哉。

君言病岂无媒。似壁上雕弓蛇暗猜。记醉眠陶令，终全至乐，独醒屈子，未免沈灾。欲听公言，惭非勇者，司马家儿解覆杯。还堪笑，借今宵一醉，为故人来。
离陈至华西
张耒（宋代）

落日照原隰，晚风吹客鞭。
空巢霜后木，残枿烧余田。
憔悴贫中客，苍茫岁暮天。
远游轻道路，无地息劳肩。
瓜州夜泊
宝廷（清代）

野旷烟昏月未升，波心夜泊旅愁增。荒洲戍近先闻鼓，远浦舟来但见镫。

拍岸风涛流滚滚，隔堤云树望层层。唐家旧镇今何在，翘首江天叹废兴。
次韵赵羽翁秋江杂兴二首
于石（宋代）

雁落芦花洲外洲，半川斜日独凭楼。
笛声何处雁惊起，点破清江一片秋。
相和歌辞。铜雀台
郑愔（唐代）

日斜漳浦望，风起邺台寒。玉座平生晚，金尊妓吹阑。

舞馀依帐泣，歌罢向陵看。萧索松风暮，愁烟入井阑。
六月六日大暑市中无肉庖厨索然作六言三首 其一
葛胜仲（宋代）

翠竹碧梧入望，紫茄白苋供槃。未办楚王鸡蹠，难求闵叔猪肝。
读王通中说
释智圆（宋代）

孟轲荀况与杨雄，代异言殊道一同。
夫子文章天未丧，又于隋世产王通。
偈颂一百零二首
释绍昙（宋代）

从上爪牙，千差万别。
截鹤续凫，伤龟恕鳖。
拄杖子，不入这保社。
顢顢頇頇，跛跛挈挈。
有眼如盲，有舌如结。
静倚松根，憨眠不彻。
佛法从教烂似泥。不说不说。
银堰
岳珂（宋代）

旧说金为土，今闻银灌城。
古人真作事，后世只虚名。
筹策虽曾立，{外厂内敖}仓竟未成。
道旁谁筑室，吾欲诵坻京。
晚晴
吕本中（宋代）

斜阳入花柳，浑欲不胜情。春事乃如此，病躯安得平。

尚堪冲宿酒，复作快新晴。荒檐足乌鸟，莫厌晚来声。
赠彭瀛洲
马廷鸾（宋代）

芸香茗供尽清流，十八仙人忆旧游。
要是山中好风月，年来无梦到瀛洲。
溪路邂逅傅骐骥之在所沽酒话别 其二
韩淲（宋代）

濯锦江头织锦家，几多花草斗矜夸。无人识得他机杼，伫立视之徒叹嗟。
潇湘神
史鉴宗（清代）

潇水清，湘水清。波碧兰红路杳冥。赛鼓无声秋笛夜，一林枫叶半江青。
偈颂一百二十三首
释崇岳（宋代）

诸方如法开炉，虎丘家风淡泊。
拈出个铁馂馅，个里宁容啗啄。
休啗啄，丹霞烧木佛，
院主眉须落。
题大眉小眉山
黄锐（宋代）

一岭复一岭，山巅又一巅。步丘皆力穑，掌地也成田。

线引山腰路，针穿石眼泉。眉山同是号，此处合生贤。
斗百花（汶妓阎丽）
晁补之（宋代）

小小盈盈珠翠。忆得眉长眼细。曾共映花低语，已解伤春情意。重向溪堂，临风看舞梁州，依旧照人秋水。转更添姿媚。

与问阶上，簸钱时节，记微笑，但把纤腰，向人娇倚。不见还休，谁教见了厌厌，还是向来情味。
会三山十二县宰
真德秀（宋代）

皇皇造化钧，橐籥生万汇。
林林满穹壤，异体实同气。
痛痒本相关，彼已当一视。
矧惟守令职，休戚我焉寄。
盍推若保心，睠焉抚孩稚。
横目事征求，往往学顽痹。
床剥肤已侵，鹰击毛尽挚。
但期已丰腴，皇恤彼憔悴。
近来二十年，贪风日滋炽。
蒲萄得凉州，西园閧成市。
环詹郡邑间，太半皆污吏。
民穷盗乃起，原野厌枯胔。
哀哉罹祸徒，念这辄挥涕。
天地忽开张，清飙扫氛曀。
我乃於此时，拥旄忝为帅。
雇惭老儒生，蹇拙乏长技。
同官为僚友，努力图共济。
惟闽古大都，星罗邑十二。
岂无良大夫，与我同阙志。
要如羔羊直，委蛇自无愧，
勿为硕鼠贪，踯躅乃多畏。
上方明黜陟，我亦公举刺。
民言即丰碑，令问疾邮置。
黄堂一卮酒，殷勤抒至意。
慎勿多酌余，忧心正如醉。
思友诗
梁鸿（两汉）

鸟嘤嘤兮友之期。念高子兮仆怀思。想念恢兮爰集兹。
过铜山掘黄精诗
鲍照（南北朝）

土昉閟中经。
水芝鞱内策。
宝饵缓童年。
命药驻衰历。
矧蓄终古情。
重拾烟雾迹。
羊角栖断云。
榼口流隘石。
铜溪昼森沉。
乳窦夜涓滴。
既类风门磴。
复像天井壁。
蹀蹀寒叶离。
灇灇秋水积。
松色随野深。
月露依草白。
空守江海思。
岂愧梁郑谷。
得仁古无怨。
顺道今何惜。
洞仙歌
元好问（金朝）

青钱白璧，自买愁肠绕。更恨欢狂负年少。记阳关图上，尊酒流连，儿女泪，输与闲人坐钓。

茂陵多病后，懒尽琴心，无复求凰与同调。似清风古殿，风动幡摇晴昼永，惟有龛灯静照。

看胡蝶飞来澹无情，问墙角茙葵，为谁凝笑。
寄周子及
吴芾（宋代）

回头一别两经秋，喜奉安舆返故丘。
自谓此时须见过，谁知官事不容留。
君游幕府声猷著，我住湖山景趣幽。
了处虽殊心不异，迂程能为一来不。
次韵叶介夫
吴锡畴（宋代）

芳草垂杨浥嫩寒，苔痕新过雨斑斑。
一年春付花开落，长日庭斑燕往还。
世事只堪频对酒，诗情自可饱看山。
尽穷莫用文为送，郊岛曾容季孟间。
复次前韵四首呈二袁君并王君申禄
方回（元代）

良辰古难得，歌吹遏行云。
豪意牛心割，清言獭胆分。
予惭四皓老，公胜七贤醺。
苦雨忽三日，垢衣生苏文。
饯别金莲寺壁间多先翁草墨
张弼（明代）

金莲山寺旧招提，指点龙蛇落殿西。难拟山阴□故事，双鹅留别更留题。
哭王季夷
陆游（宋代）

超遥天马渥洼来，万里修途忽勒回。
爽气即今犹可想，旧游何处不堪哀！梦中有客徵残锦，地下无炉铸横财。
欲酹一尊身尚病，鬣封春露湿苍苔。
城西访友人别墅
雍陶（唐代）

澧水桥西小路斜，日高犹未到君家。
村园门巷多相似，处处春风枳壳花。
家园散策二绝 其二
张侃（宋代）

散策家园日护云，静看溪水碧生粼。春光不为名花老，赢得年年锦绣新。
田家杂兴八首 其三
储光羲（唐代）

逍遥阡陌上，远近无相识。落日照秋山，千岩同一色。

网罟绕深莽，鹰鹯始轻翼。猎马既如风，奔兽莫敢息。

驻旗沧海上，犒士吴宫侧。楚国有夫人，性情本贞直。

鲜禽徒自致，终岁竟不食。
积食不消化诀
贾似道（宋代）

积食不化甚堪嗟，水畔红虫是可佳。
研细任君分两处，喂毕鬭胜是谁家。
宫词
杨皇后（宋代）

思贤梦寐过商宗，右武崇儒帝道隆。
縂览權网求治理，群臣臧否疏屏风。
书扇二首
赵文（宋代）

明月何时掇，秋风几日还。
若教人不热，敢怨我长闲。
和晦庵壁间韵
陈宓（宋代）

着壁骊珠五月寒，行人到此泣阑干。
亭前好景慵回首，恐跨征鞍不得看。
和竹溪披字韵二首
刘克庄（宋代）

人夸晚节犹鲜健，谁信朝华已谢披。
空有朵云盈箧笥，竟无片雪上钳椎。
槁枯毋怪芳菲歇，退惰常因血气衰。
自叹龙钟真髦矣，不如茗艼一中之。
答韩库部（协）
韦应物（唐代）

良玉表贞度，丽藻颇为工。名列金闺籍，心与素士同。

日晏下朝来，车马自生风。清宵有佳兴，皓月直南宫。

矫翮方上征，顾我邈忡忡。岂不愿攀举，执事府庭中。

智乖时亦蹇，才大命有通。还当以道推，解组守蒿蓬。
梦泽
李商隐（唐代）

梦泽悲风动白茅，楚王葬尽满城娇。
未知歌舞能多少，虚减宫厨为细腰。
题子端雪溪小隐图
张行简（金朝）

出处皆天岂自由，仙标终合冠鳌头。不妨貌取黄华景，时向铃斋作卧游。
秋晚北园
李复（宋代）

野兴乘俄顷，扶行锦竹长。
碎蔬残宿圃，乱叶散寒塘。
地僻柴门静，人稀草迳荒。
晓霜今几见，犹有菊花黄。
次廉夫韵寄玉山
顾敬（明代）

玉山幽深草堂好，翠竹森森映白沙。
栗里归来陶令宅，桃花开处杜陵家。
风来野树留歌鸟，雨入溪流送落花。
我欲问津从此去，天涯何处有星槎。
即事
陆游（宋代）

小阁凭栏望远空，天河横贯斗牛中。
他年鼓角榆关路，马上遥看与此同。
夜闻潮二首 其一
周紫芝（宋代）

江隔西兴老翠鬟，转头即是海门山。八盘岭下移家住，安听潮声到梦间。
滟滪堆
范成大（宋代）

滟滪之石谁劖镌，恶骇天下形眇然。客行五月潦始涨，但见匹马浮黄湍。

时时吐沫作濆淖，灂灂有声如粥煎。蜀江西来已无路，凿山作浍方成川。

瞿唐之口狭如带，乃欲纳此江漫漫。奔流下赴故偪仄，汝更争道当其前。

舟师欹倾落胆过，石孽水祸吁难全。山川丘陵皆地险，惟此险绝馀难肩。

东坡笔端喙三尺，愿与作赋评嘲喧。云非此石峡更怒，臼头忽作倾城妍。

我从巫山飞一棹，欢喜偶脱蛟龙涎。是非信否未暇诘，且上高斋清昼眠。
题徐氏东园灌夫卷
释妙声（明代）

我爱南州徐孺子，灌园日在青山里。手种缘溪千树桃，落花出洞随流水。

陇上辍耕仍读书，日斜犹是带经锄。紫芝如掌谁能得，黄独为粮自足储。

我欲相从拾瑶草，洞庭始波春渺渺。寄书为问东园公，勿复悠悠橘中老。
拟玉台体七首其七领边绣
梅尧臣（宋代）

出门重新制，纤手行自整。
愿作花工儿，长年承素颈。
偶然书怀
姚合（唐代）

十年通籍入金门，自愧名微枉搢绅。炼得丹砂疑不食，

从兹白发日相亲。家山迢递归无路，杯酒稀疏病到身。

汉有冯唐唐有我，老为郎吏更何人。
玉抱肚
杨无咎（宋代）

同行同坐。同携同卧。正朝朝暮暮同欢，怎知终有抛亸。记江皋惜别，那堪被、流水无情送轻舸。有愁万种，恨未说破。知重见、甚时可。
见也浑闲，堪嗟处、山遥水远，音书也无个。这眉头、强展依前锁。这泪珠、强抆依前堕。我平生、不识相思，为伊烦恼忒大。你还知麽。你知后、我也甘心受摧挫。又只恐你，背盟誓、似风过。共别人、忘著我。把洋澜在，都卷尽与，杀不得、这心头火。
泛潩水
苏辙（宋代）

早岁南迁恨舳舻，归来平地忆江湖。
半篙春水花千片，八尺轻船酒一壼。
徐转城阴平野阔，稍通竹径小亭孤。
前朝宰相终难得，父老咨嗟今亦无。
富珠哩子升经历
袁华（明代）

问讯湖南暮，艰危无使来。兵戈何日息，舟楫几时回。

云梦惟空泽，钱塘又劫灰。相思对明月，独立意徘徊。
立夏日坐雨城南草堂与顾商岩分韵
安兴孝（清代）

一帘风雨送春归，树色临窗映旧帷。蜂蹴花须红渐寿，燕穿芳径绿初肥。

情多不觉繁霜鬓，性懒长教掩竹扉。相对岂堪愁里过，陶然共醉可忘机。
奉和圣制登太行山中言志应制
苏颋（唐代）

北山东入海，驰道上连天。顺动三光注，登临万象悬。

俯观河内三，平指洛阳川。按跸夷关险，张旗亘井泉。

晓岩中警柝，春事下搜田。德重周王问，歌轻汉后传。

宸游铺令典，睿思起芳年。愿以封书奏，回銮禅肃然。
望医巫闾山
张若需（清代）

海门日出扶桑红，朔天万里霜烟空。马前了了列巨嶂，隐然气烟雄关东。

北镇之山各最古，望秩远稽《尧典》中。路遐径僻到者少，林荒虎豹依榛丛。

鞭痕天泐暴秦迹，炼馀尚缅娲皇工。空岩雪霁落飞瀑，寒光簸荡银河风。

六山环抱互掩映，绝顶下瞰冯夷宫。我欲从之叫虞舜，苍梧窅霭云蓬蓬。

兹山阅历万万古，剑首一吷归鸿蒙。后王德薄乃尚鬼，凿起殿开谾豅。

火龙金简烦传遽，千年火铄香炉铜。祷祈禳禬走氓庶，庙祝伛偻神为聋。

又疑兹山怪名字，侏㒧颇类夷与戎。勋华不为易华语，后来累译无由通。

职方纪载缺训诂，郭生只解笺鱼虫。辽阳壤地界蒙古，近拱三辅尊土中。

内安外攘托保障，功德远配岱华嵩。以兹庙食庶不忝，不然峻极惭穹窿。

寒风刺面紧格格，马蹄动地声隆隆。扬鞭大笑入关去，他日来挂天山弓。
故国有怀呈任子宏提举
黄庚（元代）

十年不作还家梦，荒草深深锁行扉。
无主落花随水去，有情滂鸟劝人归。
儒冠寥落风流减，客路凄凉故旧稀。
何日携琴赋归去，踏云自采故山薇。
次出郊韵
叶茵（宋代）

支藤乘兴入春郊，梅奈疏篱亚竹梢。
剩喜此行诗有科，吟来浑不费推敲。
御阁端午帖子
夏竦（宋代）

彩丝祝寿芳辰启，紫禁凝旒瑞日长。
亿兆归仁天佑德，绵绵真荫水无疆。
次王道夫舟中韵三首 其二
叶适（宋代）

櫜弓听乐心肝尽，拔剑论功目眦豪。鸣鸟不闻千仞远，抟风鹰隼顿能高。
江城子·杏花开过雪成团
元好问（金朝）

杏花开过雪成团。惜朱颜。负清欢。只道今年，春意已阑珊。却是地偏芳信晚，红数点，小溪湾。碧壶香供挽春还。一枝闲。淡相看。月落山空，谁与护朝寒。传语春风留客好，莫容易，便吹残。
乡思
李觏（宋代）

人言落日是天涯，望极天涯不见家。
已恨碧山相阻隔，碧山还被暮云遮。
说难堂集题词，为独立山人作
丘逢甲（清代）

难龙出海辞延津，千年龙性犹难驯。南天星斗避紫气，下有按难独立之山人。

山人亦自号老难，海山苍茫起光燄。手收难气入诗卷，万朵芙蓉难花艳。

九霄太乙窥铸词，山人说难当说诗。诗中亦有东来法，七万里外称西师。

柏林城小诗坛大，西方美人坛下拜。偶将难诀传处女，花雨漫天动光怪。

归来香海修诗楼，山人说难楼上头。直开前古不到境，笔力横绝东西球。

山人之才无不可，但博诗名计何左？岂知即诗亦难及，腾跃百家中有我。

只今耆旧无张黄，中原旗鼓谁能强？

粤诗独得古雄直，赖此巨刃摩天扬。祗怜说难无人解，老泪如潮溢沧海。

况复雷雨驱双龙，雌难升天雄难在。吁嗟乎！手提三尺歌大风，千秋绝唱隆准公。

青蛇袖里朗吟去，便须首数仙才雄。公孙难器语虽妙，祗许诗人诧高调。

此外异说空纷纭，十万横磨帝豝笑。山人说难难胆粗，倚天手把玉鹿卢。

罗浮风雨自离合，空山卧抱诗龙珠。竟隐珠光腾难气，不顾世眼骇相畏。

繄余难侠入道人，独抚瑶华解珍贵。九龙城隔沧溟青，倚楼想见吟寒星。

何时携难就说法，诸天云立群龙听。
正月二十八日二首 其一
韩淲（宋代）

春寒不敢出篱门，且拨深炉煖酒樽。见说梅花风打尽，冷清清地月黄昏。
修养
刘叉（唐代）

损神终日谈虚空，不必归命于胎中。我神不西亦不东，

烟收云散何濛濛。尝令体如微微风，绵绵不断道自冲。

世人逢一不逢一，一回存想一回出。只知一切望一切，

不觉一日损一日。劝君修真复识真，世上道人多忤人，

披图醮录益乱神。此法那能坚此身，心田自有灵地珍。

惜哉自有不自亲，明真汩没随埃尘。
诗三百三首 其二六六
寒山（唐代）

盘陀石上坐，溪涧冷凄凄。静玩偏嘉丽，虚岩蒙雾迷。

怡然憩歇处，日斜树影低。我自观心地，莲花出淤泥。
次韵和公仪月夕游南湖
文彦博（宋代）

凉夜南湖饮，林端月上初。樽罍既古雅，亭榭复清虚。

静赏兴无尽，剧谈欢有馀。群驺不熹事，应厌久停车。
奉和鲁望早春雪中作吴体见寄
皮日休（唐代）

威仰噤死不敢语，琼花云魄清珊珊。溪光冷射触鸀鳿，

柳带冻珊攒栏杆。竹根乍烧玉节快，酒面新泼金膏寒。

全吴缥瓦十万户，惟君与我如袁安。
句
周启明（宋代）

一丸童子药，五返使臣车。
娄江馈饷
马麟（元代）

海波不动绝奔鲸，万斛龙骧一叶轻。三月开洋春正好，南风十日到神京。
送郭张虚还崇德
邓云霄（明代）

白下相逢处，犹歌蜀道难。无官舌尚在，有泪剑同弹。

棹返五湖远，帆冲片雪寒。奚囊多锦字，好当万金看。
悼亡六首 其一
吴锦诗（清代）

伤哉一病误庸医，绝鲜灵丹补救之。从此闺闱无益友，不堪卒读悼亡诗。
次韵何茂宏见寄
喻良能（宋代）

牧之俯首随缰锁，元亮高情乐里闾。
樽酒未能供一笑，尺书多谢附双鱼。
试制举人呈同舍诸公二首
苏辙（宋代）

垣中不减台端峻，池上来従柱下严。
同直旧曾连月久，暂来还喜二公兼。
〈仆顷与孙莘老同在谏垣，与彭器资同在西掖。
〉直言已许侵弹奏，新告行闻振滞淹。
顾我粗官何所与，西曹只合论茶盐。
早岁同科止六人，中年零落半埃尘。
却将旧学收新进，几误今生是后身。
肮脏别都遗老骥，沉埋秘府愧潜鳞。
〈制科前辈今独张公安道一人。
后来未用，惟张去华而已。
〉怜君尚胜刘蕡在，白首诸侯呼上宾。
〉主
跋临川梁译居士孝德记二首 其二
杨万里（宋代）

祗个当时发一心，通天通地总渠临。芝兰玉树今争秀，岂但一枝生桂林。
送育维那
释行机（宋代）

克宾一字入公门，有理难伸笑杀人。
隐静不行兴化令，他年谁道棒头亲。
满庭芳 用徐君宝妻韵 见谭献《箧中词》
郑蕙（清代）

三月烟花，二分明月，香车陌上如流。变来今如，犀甲带吴钩。

何如王师雨洗，长驱入、迅扫貔貅。危城里，天荆地棘，不是等闲愁。

长淮三百里，回头一笑，梦也休休。幸分飞两地，翻谢河洲。

自顾此生安寄，问前生，著甚来由。只馀得，青磷碧血，何处十三楼。
龟堂独酌
陆游（宋代）

幅巾萧散饯余龄，江左诸贤可乞灵。
护枕小屏图紫阁，映窗矮乞写黄庭。
旷怀与世元难合，幽句何人可遣听？一酌兰溪遗万事，时看墙底卧长瓶。
寿昌道中壁间有乌石寺诗和其韵
葛立方（宋代）

钟情翠巘倚崚嶒，付与芒鞋与瘦藤。君赐一麾方作吏，天融万壑却输僧。

拟将矩矱追廉杜，未许机锋嗣秀能。投帻它年应未晚，与君曲室话三乘。
偈三十五首
释祖珍（宋代）

非衣不传於法，非法不授於衣。
衣既已授，法若为传。
玲珑八面自回合，峭峻一方谁敢窥。
五禽言 其五 布谷
周紫芝（宋代）

田中水涓涓，布谷催种田，贼今在邑农在山。但愿今年贼去早，在田处处无荒草。

农夫呼妇出山来，深种在秧答飞鸟。
送李廓侍御赴剑南
顾非熊（唐代）

鸟道见狼烟，元戎正急贤。图书借朋友，吟咏入戈鋋.

山色城借近，江声鼓角连。不应夸战胜，知在檄蛮篇。
偈颂一百三十六首 其五十一
释惟一（宋代）

涅槃心，差别智。明之既难，会之不易。如千手异执千目异顾元同一身，似万派争流百川竞注皆归一水。

差之毫釐，谬以千里。
赴斋
沈辽（宋代）

尔来世事久忘怀，十日长关九日斋。白发苍颜见无相，不妨应供此间来。
八十岁吟
丘葵（宋代）

自愧身无济世才，茅斋高卧白云隈。堂堂玉立窗前竹，叠叠前铺砌上苔。

白鸟去边春日落，青山断处晚潮来。逢人不必言时事，共把情怀对酒开。
海畔秋思
钱起（唐代）

匡济难道合，去留随兴牵。偶为谢客事，不顾平子田。

魏阙贲翘谢，此身长弃捐。箕裘空在念，咄咄谁推贤。

无用即明代，养痾仍壮年。日夕望佳期，帝乡路几千。

秋风晨夜起，零落愁芳荃。
西江月 劝刘先生夫妇
马钰（金朝）

欲继许君庞老，扪心自忖须知。同心同德做修持。稍有相霞远离。三个不如两个，两人谈是谈非。孤云野鹤任东西。岂有纤毫萦系。
甲寅九月南堂先生归里计日抵家见忆代书
方士庶（清代）

去日旅愁尽，归时乐事偏。秋余黄叶后，人到菊花先。

城郭惊乡土，妻儿说墓田。从来为客久，此别只经年。
和双溪杭佥宪谒曹娥庙留题
张吉（明代）

水滨故事堪搜索，宓妃枕也湘妃瑟。茫茫真伪苦难分，游子相猜非一日。

兰芎山下草露零，孝女高风谁复觅。双旌冉冉导双溪，芳醑雅歌相继出。

邯郸古碑久磨灭，临江土木空形质。老瞒逆焰已熏天，汉鼎多年泯馨飶。

碑阴隐字揣摩馀，犹与徒人较疏密。不思娥心憎犬彘，怒气潜张己盈室。

娥生玄圣作经前，直与共姬迭书卒。水火无情道本高，千古越峰无峍崒。
挽刘季文
刘宰（宋代）

断岸扁舟去，中林好事家。
扣门无倦色，安土足生涯。
国宠期金紫，家声振玉砂。
如何年不百，泣泪湿飞花。
贺吴枢府诗
强至（宋代）

治声一月满长安，直上星枢耸具观。
空策危言惊主易，能施行事似公难。
诏辞浩荡留邦国，庙略纵横出肺肝。
拜庆亲闱双白首，更传盛事入衣冠。
送朱仲微使君赴阙
孙应时（宋代）

声迹周行旧，人门汉相延。
谢宗康乐在，阮侄仲容贤。
文献群公侧，风流晚辈先。
天资超珏，心量极澄渊。
世故虽游刃，荣途独缓鞭。
风霜饱经历，岁月起聊翩。
奏牍留天听，鸣镳拜日边。
一麾纡郡组，两地冠淮壖。
巢坞江尖会，吴陵海泽偏。
阳公优抚字，山甫重蕃宣。
秋月沧啷底。春风草木前。
近名辞赫赫，直道守平平。
襦袴歌千里。丝纶锡九天。
别帆催入觐，社席欢登仙。
详试谙冯翊，深褒属颍川。
径须持紫橐，应不坠青毡。
世道千龄远，人情百虑牵。
关心眷河雒，努力补铁甄。
窭迹来蓬筚，微芳吒蕙荃。
一枝容吏隐，三鬴慰亲年。
借冠知难请，依刘敢自怜。
炉锤思旧物，倘问及林泉。
嗣首座以老夫诗西岭障斜日为韵作五章见寄次韵答之 其五
李彭（宋代）

欧峰压半天，阶除转晴日。落硙多雪芽，香草皆碧苾。

嗣公释门老，眈眈虎而翼。我欲往叩之，藤萝迷石室。
送德隆山主
释重顯（宋代）

霜叶凋残，岩风凛寒。
彼之禅老，忽下崇峦。
衲有云兮曾卷未卷，琴无弦兮解弹不弹。
迢迢既行，宜听斯语。
明暗路岐，生死洲渚。
而今而后知不知，颓纲委地凭谁举。
和潞公超然台次韵
苏轼（宋代）

我公厌富贵，常苦勋业寻。
相期赤松子，永望白云岑。
清风出谈笑，万窍为号吟。
吟成超然诗，洗我蓬之心。
嗟我本何人，麋鹿强冠襟。
身微空志大，交浅屡言深。
嘱公如得谢，呼我幸寄音。
但恐酒钱尽，烦公挥橐金。
兵车行 其一
王汝骐（清代）

客且去，客且去，村店高房健儿住。朔方调来十万兵，兵车满道村人惊。

停骖且致问，主人告予病。店家三月当官差，有肉无鱼众兵忿。

青州大吏操军符，遣官督兵兵怒呼。我侪出身冒白刃，安能饥饿为驰驱。

昨夜天南望烽燧，贼氛已近兰陵地。官军何日出山东，道傍布席摴蒱戏。
晦日攜幼湖上
仇远（元代）

葛岭苏堤昼寂然，东风吹我过湖船。
江山信美无人会，儿女情多只自怜。
柳色染匀春淡荡，杨花落尽日暄妍。
麦秋天气浑如此，却笑征衫未脱绵。
宗上人求偈之江南
释德洪（宋代）

川舌一从尝虏馔，山衣三载湿湘云。挑包又过江南去，鶗鴂遥知半路闻。
选冠子·雨湿花房
吕渭老（宋代）

雨湿花房，风斜燕子，池阁昼长春晚。檀盘战象，宝局铺棋，筹画春分还懒。谁念少年，齿怯梅酸，病疏霞盏。正青钱遮路，绿丝明水，倦寻歌扇。
空记得、小合题名，红笺青制，灯火夜深裁剪。明眸似水，妙语如弦，不觉晓霜鸡唤。闻道近来，筝谱慵看，金铺长掩。瘦一枝梅影，回首江南路远。
偈颂三十六首
释如珙（宋代）

粪堆头上，无人觑著。
万法纷纭，自起自灭。
龙游大营重九和许雪门
杨昌浚（清代）

频年马上作重阳，幕府秋风老战场。白水初回汉家厄，青山仍对楚人狂。

隔溪红树殷千嶂，故国黄花阻十霜。却喜生辰逢令节，题糕聊减簿书忙。
山中依韵答刘书记见赠
李山甫（唐代）

幽居少人事，三径草不开。隐几虚室静，闲云入坐来。

至道非内外，讵言才不才。宝月当秋空，高洁无纤埃。

心灭百虑减，诗成万象回。亦有吾庐在，寂寞旧山隈。

从容未归去，满地生青苔。谢公寄我诗，清奇不可陪。

白雪飞不尽，碧云欲成堆。惊风出地户，虩虩似震雷。

吟哦山岳动，令人心胆摧。思君览章句，还复如望梅。

慷慨追古意，旷望登高台。何当陶渊明，远师劝倾杯。

流年将老来，华发自相催。野寺连屏障，左右相裴回。
懒起
韩偓（唐代）

百舌唤朝眠，春心动几般。
枕痕霞黯澹，泪粉玉阑珊。
笼绣香烟歇，屏山烛焰残。
暖嫌罗袜窄，瘦觉锦衣宽。
昨夜三更雨，临明一阵寒。
海棠花在否，侧卧卷帘看。
次韵赵羽翁秋江杂兴二首
于石（宋代）

翩翩水鸟自沉浮，红蓼黄芦两岸秋。
隔水人家一犬吠，斜阳篱落有渔舟。
买陂塘 题石予近游图
沈昌眉（清代）

望江南、湖山佳处，风朝月夕曾至。年华似水东流去，蜡屐一生至几。

游倦矣。借图画痴心，犹作漫游计。烟云万里。看魂魄有灵，脚跟无线，踏遍爷娘地。

灵芬老，积得买山钱来，神庐先为之记。胸中块垒成丘壑，这是才人通例。

天下事。算件件、真真假假都如此。长公不死。料意外奇逢，梦中乐趣，一笑同游戏。
姜尧招登香炉峰绝顶同姜十七廷梧商二徵说
毛奇龄（清代）

秋山崒嵂海日红，浮晖倒映金芙蓉。苍崖负杖招羽客，携我直上香炉峰。

枫林黄叶下幽壑，杖底风吹草衣薄。石屋高看洞鸟翻，横梁斜度山花落。

秋空望海海色飞，赤城万里烟霏霏。越王台上青烽起，夏后祠前白雁稀。

玉函金简探难得，况蹈岖嵚未曾息。北谷空标承露台，南还竟负凌风翼。

苍崖四顾意气开，吹笙跨鹤真仙才。何年乞汝盈箱药，共俟安期海上来。
寄台州使君五首
舒坦（宋代）

赤城山下万人家，隐隐烟霄隔海霞。
石上仙书留鸟迹，碗中佛供落天花。
参云台树寒阴直，照日旌旗暖影斜。
遥想铃齐无别事，只缘风景费才华。
青玉案
晁补之（宋代）

三年宋玉墙东畔。怪相见、常低面。一曲文君芳心乱。匆匆依旧吹散，月淡梨花馆。

秋娘苦妒浮金盏。漏些子堪猜是娇盼。归去相思肠应断。五更无寐，一怀好事，依旧蓝桥远。
和张方回西湖二首
郭印（宋代）

房公巧栽植，花发四时春。
有竹能环水，无风不动苹。
人亡留粉像，客至谢红尘。
梅柳年年色，相看白发新。
怀南岳隐士
孟郊（唐代）

见说祝融峰，擎天势似腾。藏千寻布水，出十八高僧。

古路无人寻，新霞吐石棱。终居将尔叟，一一共余登。

千峰映碧湘，真叟此中藏。饭不煮石吃，眉应似发长。

枫杞榰酒瓮，鹤虱落琴床。强效忘机者，斯人尚未忘。
发龟溪道中
王洋（宋代）

欲穷幽胜远纷华，频向晴空漾钓槎。
霞杂凫群归趁浦，雪飞鹭阵宿投沙。
山连空秀嫌花杂，树远多图怕雾遮。
莫怪故园归未得，为贪入手好烟霞。
题刘知宫愚圃三首
王炎（宋代）

蜗角横戈不解，羊肠覆辙相寻。
争似藏明纳智，淡然高卧山林。
佛灯珣和尚赞
释宗杲（宋代）

天姿出格萧洒，胸次过人惺惺。临济顶中髓，杨岐眼里睛。

棒头明杀活，喝下显疏亲。孤鸾无伴侣，师子不同群。

钟山佛鉴这嫡子，双径山僧之法兄。
四序回文十二首 其二 春
宇文虚中（宋代）

翠涟冰绽日，香径晚多花。细笋抽蒲密，长条舞柳斜。
大夫七弟有庆新居二百四十言次韵和之
苏颂（宋代）

勿谓衡茅陋，门墙亦仅全。
山连京岘外，水接漕渠边。
乔木傍行列，幽花晚秀妍。
子孙环舍后，兄弟对斋前。
树果非求息，临流靡察渊。
卜邻同晏宅，任地得周廛。
往复康庄路，过从乡里贤。
招来三径士，疏引一人泉。
金谷虽惭石，蜗庐已胜先。
烝尝时近享，香火道心虔。
左右冈兼阜，纵横陌与阡。
思归诚久矣，到此是终焉。
篱援丛芳枳，庭除绕碧鲜。
尚之南学远，休琏北邙偏。
街柳长垂带，堤榆未坠钱。
窗閒靖节傲，梧老惠施眠。
去国魂劳断，铭恩骨待镌。
幸安蓬户奥，乌用铁枢坚。
刁岭东隅见，林庄几世传。
杉松高掩抱，岩麓势联绵。
构筑多遗址，经营信昔缘。
毋劳借官地，便可入寥天，
歌哭于斯室，耕桑待有年。
谁知真趣在，平地即神仙。
秋意
薛季宣（宋代）

月娥素魄溢婵娟，金吹凄凉冷淡天。野水暝烟枫叶暮，黄花红蓼独嫣然。
连理枝
晏殊（宋代）

绿树莺声老。金井生秋早。不寒不暖，裁衣按曲，天时正好。况兰堂逢著寿筵开，见炉香缥缈。

组绣呈纤巧。歌舞夸妍妙。玉酒频倾，朱弦翠管，移宫易调。献金杯重叠祝长生，永逍遥奉道。
题岳阳守张仲骏浮光亭
王炎（宋代）

三边水墨画遥山，下有玻璃万顷寒。
蟾兔上时留倒影，鱼龙舞处动微澜。
旧来楼观东西出，未觉乾坤表里宽。
更向上头高着眼，湖光今作一杯看。
山水图
王冕（元代）

我生爱看真山水，眼底崎嵚每自谙。
绝壑卧云留宿雨，高林浮翠出晴岚。
青山近屋多于簇，白石攒沙小似蚶。
展卷令人倍惆怅，杏花春雨隔江南。
江边行献大司马制府吴公
陈恭尹（清代）

江边老人为予说，一阳节候宜霜雪。菊花未尽梅花开，今年冬霜前年热。

前年米贱酒满篘，今年晚稻才半收。自从督府临端水，五岭年年报有秋。

东穷海裔无荒土，西尽瑶蛮得风雨。江路防奸有汛兵，人家千里无桴鼓。

颇记旌麾未到时，珠江南岸即天涯。出门一步不可测，不逢太师逢赤眉。

黄昏烽火侍郊内，大帅门前多战垒。雇役更番日百钱，入官米价浮三倍。

钱多米饱恣咆哮，见贼真成漆与胶。百金莫保中人产，八口真如鹿在庖。

督府恩深威亦重，号令如山无枉纵。赏战常颁内府弓，养贤每费尚书俸。

女牛星纪靖海氛，铃阁雍容但论文。惊鸿妙墨千行下，横槊清歌午夜闻。

直将文德销馀染，花县官田皆设险。蕉林荔圃有诗书，潢池岛屿收弧檿。

更捐渔课蜑民苏，挂网鸣榔遍渚蒲。海不扬波来白雉，国多仁政致驺虞。

铸钱岂为资微利，欲使游民有生事。磨铜𡎊土活万家，运矿和煤复何啻。

下民称便用如流，岂料翻为幕府忧。前旌暂驻终应发，万姓伤心难请留。

野老何知多所惧，所惧公行盗仍聚。寇恂曾入颍川危，充国留屯边事固。

刍荛之言良可思，谁向天庭一述之。公堂方献无疆兕，为写舆情入颂诗。
里中张氏母出与邑宰母宴饯以诗
方輗（宋代）

张氏母袁称寿星，生绍兴庚申今有百五龄。子孙耕稼食可饱，今妇纺织衣称情。

白发既脱生黑发，耳目聪明长步行。五朝皇帝恩广大，一老平时身太平。

乡里皆庆喜，县官问姓名。阖门漏屋下，上诣县官厅。

太夫人之面可识，太夫人之堂可升。即前再拜问起居，谢官下念田里氓。

尊高年以长其长，凡为人子沸欢声。
酬凌秀才惠枕
张祜（唐代）

八寸黄杨惠不轻，虎头光照簟文清。

空心想此缘成梦，拔剑灯前一夜行。
春夜
潘定桂（清代）

残春天气似秋凉，新笋抽梢绿过墙。客去庭空人尽后，白蝉花上月如霜。
立春后二日通宵不寐天明乃梦到家
吴俨（明代）

平生性懒长贪睡，何事春宵睡未浓。作意不看残夜月，清心又听五更钟。

夜无好梦随双蝶，眉有閒愁蹙两峰。合眼朝来到乡社，满溪春草绿茸茸。
绍兴二十八年祀圜丘
学士院（宋代）

至哉坤厚，隤然止静。
柔载动植，资始成性。
玉光币色，璨若其映。
式恭神祀，有邦之庆。
东郊迎春
皇甫冉（唐代）

晓见苍龙驾，东郊春已迎。
彩云天仗合，玄象太阶平。
佳气山川天，和风政令行。
句陈霜骑肃，御道雨师清。
律向韶阳变，人随草木荣。
遥观上林树，今日遇迁莺。
苔
袁枚（清代）

各有心情在，随渠爱暖凉。
青苔问红叶，何物是斜阳。
野庵分题 笋指
史浩（宋代）

春来初见着斑衣，一束纤纤玉未肥。试捧银笙按工尺，听君一曲阮郎归。
和景卢喜晴
洪适（宋代）

共喜胡尘不乱华，戍边聊出武刚车。天公欲遣风催雪，僧舍方疑烟湿茶。

巡圃观橙无坠叶，隔溪移杏恐伤花。举头忽见云间日，急草诗章庆半霞。
山居
王建（唐代）

屋在瀑泉西，茅檐下有溪。闭门留野鹿，分食养山鸡。

桂熟长收子，兰生不作畦。初开洞中路，深处转松梯。
次韵郭明叔长歌
黄庭坚（宋代）

君不见悬车刘屯田，骑牛涧壑弄潺湲。
八十唇红眼点漆，金锺举酒不留残。
君不见征西徐尚书，为国捐躯矢石间。
龙章凤姿委秋草，天马长辞十二闲。
何如高阳郦生醉落魄，长揖辍洗惊龙颜。
丈夫当年倾意气，安用蚓食而蝎跧。
古人已作泉下土，风义可想犹班班。
郭侯忠信如古人，荐书飞名上九关。
诗书自可老斲轮，智略足以解连环。
铜章屈宰山水县，友声相求不我顽。
鹏翼垂天公直起，燕巢见社身思还。
文思舜禹开言路，即看承诏著豸冠。
尚趋手板事直指，少忍吏道之多艰。
黄花零落一尊酒，别有天地非人寰。
十想诗十首 其五 枇杷
强仕（明代）

枇杷夏中熟，金弹怜多摘。词邦仅有之，空存皮与核。
江上缫丝曲
顾若璞（明代）

桃花花繁杨柳垂，纤腰嫩脸香风吹。莺儿调声声正滑，堂上丝风鸣轧轧。

少年骑马挟金弹，青幂朱舷纷夹岸。缫丝终日不忍看，寒螀早晚啼秋幔。
谒严子陵祠
林景熙（宋代）

客星谪下桐江湄，傲睨烟雨何年归。
空遗清气满林壑，草木不受春风肥。
我来维舟奠椒醑，薜荔祠荒泣山鬼。
乱峰欲雪江气严，老蜃吹云日色死。
白水真水御绛衣。勋臣四七攀鳞飞。
冥鸿遐举不可致，天地浩荡容渔矶。
季年熏貂成党狱，阿瞒朵鼎终瑟缩。
东都节义何为高，七尺之台一竿竹。
依韵奉和司徒侍中辛亥七夕末伏
强至（宋代）

七夕三庚共此辰，风迎西火转南薰。
金盘瓜果随时俗，玉盏笙歌劝相君。
月下巧心空自竞，天边私语复谁闻。
早归肯效东方朔，待看星桥夜度云。
兴化
刘敞（宋代）

蟠桃浪占三千岁，琪树虚传十二城。争似此花常在眼，风吹日炙四时荣。
病起
喻良能（宋代）

寝瘵初休意未便，筼筜生笋柳生绵。
谁能朅朅团栾走，只要齁齁酩酊眠。
江心长句
葛绍体（宋代）

问津城西市，呼渡江南岸。
棹稳当潮生，帆轻趁风便。
龙翔古招当，鸟革今轮奂。
回合列翠屏，周遭铺素练。
邀行嫩篁竿，劝坐老木干。
沿壁览新题，吹尘认旧篆。
一隅看不足，两塔穷未见。
阳光烁岗顶，飙阵凉披面。
郛郭聚拱伏，烟云散呈献。
俯拜肃御邸，仰瞻粲宸翰。
皇帝南巡意，生灵北望眼。
书千古清辉，为万世伟观。
楼台明月讌，钟鼓朝暮饭。
徒见一时近，孰念百年远。
江涛常摏撞，帝泽共流转。
游子感诗歌，居人思日勉。
大石岭驿梅花（己卯十一月十三日）
王周（宋代）

仙中姑射接瑶姬，成阵清香拥路岐。

半出驿墙谁画得，雪英相倚两三枝。
上郑参政四十韵
敖陶孙（宋代）

吾闽天下选，人杰圣时蕃。
佐戴高前谍，承家裕后昆。
海六当剑立，洋屿焱鹏骞。
气色来回互，耆明有讨论。
蟠胸三万卷，落笔五千言。
地芥垂头拾，天瓢信手翻。
馀阴润桑梓，賸馥到兰荪。
白日骐驎坂，青春桃李园。
扬鬐方泽国，插羽已天阍。
伊昔昌能谏，于今弘独尊。
夙惊山有虎，已验鹿随幡。
带草书签丽，金华讲舌温。
履声仍独上，驿置愈争奔。
有客迷途甚，劳公倒屣烦。
请先陈失马，次第说投猿。
漳水头堪白，融峰泪几吞，
嵌崎辞故里，觚角见修门。
到递吴蚕宿，留交楚雁番。
忽通狂客刺，俄返独缧魂。
望禄蒲生节，随人柳折圈。
天高难发口，天高难发口，
地缩会移跟，一昨哄堂暇，
深知纳牖恩。印刓聊小靳，
緼束更能存。日者叨堂贴，
时哉会气元。敢言矜騕褭，
复自妒婵媛。末学应须授，
群经剩欲繙。恐因鱣发发，
复作兔爰爰。光范宽无燔。
天步曾留跼，皇心重改幡。
房奁非久秘，药笼会深掀。
豆栈能忘秣，樗材傥入抡。
略容偷廪稍，重议洗乾坤。
举邑多狺犬，深心寓祝（左犭右屯）。
老身难矍铄，疾眼久眵昏。
合浦珠无胫，丰城剑有痕。
事多惭蹇叔，议敢及臧孙。
馀日知安在，南村定北村。
黄牛峡庙
陆游（宋代）

三峡束江流，崖谷互吐纳。
黄牛不负重，云表恣蹴蹋。
吴船与蜀不，有请神必答。
谁怜马遭刵，百岁创未合。
柂师浪奔走，烹彘陈酒榼。
纷然餕神余，羹炙争嘬陀。
空庭多落叶，日暮声飒飒。
奇文粲可辨，高古篆籀杂。
村女卖秋茶，簪花髻鬟匝，襁儿著背上，帖妥若在榻。
山寒雪欲下，虎出门早阖。
我行忽至此，临风久呜唈。
次陕州先寄源从事
李商隐（唐代）

离思羁愁日欲晡，东周西雍此分涂。

回銮佛寺高多少，望尽黄河一曲无。
南乡子 云林嘱题薰笼美人图
顾太清（清代）

窗外雪昏昏。人倚薰笼昼掩门。寒恋重衾眠不起，氤氲。

一瓣心香谁与焚。

写出画中身。浅黛愁含隔宿痕。彷佛思量多少事，消魂。

何处行云梦不真。
公子
李商隐（唐代）

一盏新罗酒，凌晨恐易消。归应冲鼓半，去不待笙调。

歌好惟愁和，香浓岂惜飘。春场铺艾帐，下马雉媒娇。
别黄子温
刘攽（宋代）

田园不遇岁，羁旅常苦心。问君长沙客，几年东武吟。

白发映青春，天涯一相寻。伤弓双折羽，迟暮多哀音。

平原客如市，珠履玳瑁簪。担簦义何勇，归袖赢黄金。

世事不足道，丈夫多陆沈。何以慰别离，春酒方献斟。
武关驿
张问陶（清代）

世治抉丸泥，苍苍陇树齐。阴崖迟见日，高岭乍闻鸡。

鸟乱青羊水，山危白马氐。中原渺何处，梦落武关西。
杀羊岩
姚燮（清代）

旷尽险重发，目眩心不持。杀羊名其岩，于义竟难知。

殷红抛暗云，林果偶离枝。跳涧来碧猴，急攫无少迟。

穷天寡悦象，生气蚀已亏。好杀不屠狼，残忍终奚为？

初平百卷石，鞭血犹丝丝。要媚山鬼妆，泼草成胭脂。

薄袖难障风，似有微腥吹。且就乌桕坪，一晞阳阿晖。
漫书
石珝（明代）

峄阳生孤桐，弦之以吴丝。
坐令风雨色，变出阳春词。
可以养圣性，可以献帝墀。
孤高谅有合，君子贵后时。
杂题（三首）
王逢（元代）

洄塘昨夜绿波增，偶策交州鬼面藤。
一雨百花香洗尽，流春矼上立鱼鹰。
偈颂六十五首 其二十七
释咸杰（宋代）

一叶落，天下秋，南来北往竟悠悠。一句通，万机息，上下四维无等匹。

西天人不会唐言，独坐少林痴面壁。带累儿孙不丈夫，被人唤作白拈贼。

云门念七好参详，宝公不是闲和尚。
南侍者往送乃师朝京
释月涧（宋代）

阿师北去朝金阙，款语丁宁子一回。京洛春风无限好，我宽襟袖裹将来。
玄珠吟
李光（宋代）

黄帝曾游赤水北，遗了玄珠无处觅。我今偶到海南村，烦恼泥中亲拾得。

珠体圆明光滴沥，流转根尘人不识。只在寻常动用中，未见争知吾不失。

吁嗟世人空费力，欲见此珠须目击。要令心息每相依，密密护持防六贼。
次韵李平叔直舍竹二绝句
韩元吉（宋代）

诗翁爱竹有佳句，诗就移官可奈何。
密叶岁寒应更好，賸来和雪看婆娑。
九道江中吊赵温叔
周紫芝（宋代）

昔饮江南酒，刘郎鬓未华。无依怜晚岁，死贼痛全家。

梦隔泉台久，魂归故国赊。与谁山下路，同折冻梅花。
西湖绝句六首 其六
萨都剌（元代）

垂柳阴阴苏小家，满湖飞燕趁杨花。繁华一去风流减，今日横堤几树鸦。
三山先贤祠落成八首
熊禾（元代）

共惟无极翁，混元再开闢。
关洛与考亭，杲杲行世日。
惟此五大贤，人极赖以立。
谓宜昭明荐，千古为令式。
黔山 其二
黄安涛（清代）

马尾一山落，马头一山起。山山不知名，日月但如此。

几年不见山，初心见山喜。入山转厌山，山灵讵蒙耻。

寻常屐齿间，所见我过矣。浪游无好山，皮相无真士。
史德夫作渚云亭苏养直有诗余初未识苏次共韵
李弥逊（宋代）

逢人但说逃禅晋，句里风烟带九秋。
七字铿锵快先睹，梦魂竟下荻花洲。
昼倦
杨万里（宋代）

睡眼䰒松倦日长，却抛诗卷步回廊。狸奴幸自双双戏，忽见人来走似獐。
送毋殿丞赴任齐州
王禹偁（宋代）

三齐号难治，民瘼待良医。
勿谓人多诈，须教吏不欺。
鱼盐多近海，桑柘润连淄。
御札新颁历，无忘训诫词。
蝶恋花（风莲）
蒋捷（宋代）

我爱荷花花最软。锦拶云挨，朵朵娇如颤。一阵微风来自远。红低欲蘸凉波浅。

莫是羊家张静婉。抱月飘烟，舞得腰肢倦。偷把翠罗香被展。无眠却又频翻转。
偈颂一百二十三首
释崇岳（宋代）

灵源洞彻，真照无边。
万机旋复，十方目前。
圣中圣，天中天，
最尊贵，复何言。
文明齐北极，睿算等南山。
黄梁梦卢生祠
屈复（清代）

梦作公侯醒作仙，人间愿欲那能全。从知秦汉真天子，不及卢生一饷眠。
景德中朝会十四
佚名（隋代）

万邦来同，九实在位。
奉璋荐绅，陟降庭止。
文思安安，威务棣棣。
臣哉为哉，介尔蕃祉。
赠王隐居适中
刘弇（宋代）

樗翁卧南郭，宛是逍遥乡。朝餐止半菽，暮偃仍绳床。

如松生硗止，不害材资良。少也顿绝羁，骎骎躞云庄。

十出九不售，髭根半秋霜。他时转蓬子，顽嬉过其傍。

那知胸腹中，固自储琳琅。我曾耳清警，洒落皆天潢。

谓宜神明相，衎衎臻乐康。胡为乞刀圭，弥年对清漳。

曼容隐成僻，照邻废堪伤。睡虎与蛰虬，儿童勿轻尝。
渡江至侯官镇记所见
喻良能（宋代）

破腊侵星渡急流，晓风吹动黑貂裘。
黄云不断碧云暗，荔子林边甘蔗洲。
送范十八还江西效白乐天体
吕本中（宋代）

与君此别重依然，再得相逢又几年。无使人言长似旧，况教人道不如前。

穷通轩轾皆由命，贵贱高低总是天。只有脩身全属我，少迟留处更加鞭。
诗三首
孙何（宋代）

黄帝升天去不还，空留片石在人间。
千寻杳杳撑红日，倚云乔木羽林閒。
时人不信飞升路，辙迹龙髯竟可攀。
浣溪沙（送连景昭归三山）
刘学箕（宋代）

来日江头柳带香。去时篱下菊花黄。人生离别几凄凉。

拂面红尘飞冉冉，背人白日去堂堂。尺书休负雁南翔。
六幺令 九日登高，用清真仙吕调写意
陈锐（清代）

万蝉收响，官柳惊凉燠。台城几行秋影，渐萎前朝绿。

词客哀时未了，自惜登临促。群山如簇。斜阳一瞬，凄绝兴亡旧游目。

因念陶公归去，斗酒怀松菊。佳节且暂淹留，那得公田熟。

天外浮云笑我，百事多拘束。安排筇竹。红萸相识，取次明年醉醽醁。
忆之纯 其二
王若虚（金朝）

面目三年隔，音书万里遥。宦途俱蹭蹬，日事各萧条。

志大谋常拙，身孤道易消。本无当世用，隐处会相招。
湘月　庚午冬杪，余将北行七芗，以余自署诗舲绘图为别，忽忽两载，搜箧展卷，视同影池之临，心有虚船之触矣
张祥河（清代）

牵船可住，甚吟身不系，还滞归棹。泖水波长正忆我，坐向天边春好。

划镜云开，将花潮上，夹岸多芳草。翠篷凝倚，远山对客能笑。

谁解洗净尘襟，停渔柳外，唱丝丝风晓。半剪吴淞待寄与，何处烟帆沙鸟。

梦逐矶温，愁催篴暮，极望生绵渺。红衣双桨，几时又趁斜照。
题赐书楼旧钞本梁公九谏
黄丕烈（清代）

九谏词犹在，文章震李唐。安危资柱石，举废得津梁。

气挟雷霆厉，心争日月光。名臣传表奏，应比赐书藏。
春屐
陈恭尹（清代）

自蜡一双屐，南金不是过。世人皆大笑，未雨更如何。

高齿防欹侧，深泥免轗轲。病身须托尔，三月好花多。
送程给事知越州
赵君锡（宋代）

鸾台给事领东藩，画鼓朱旗下浚川。夕拜暂辞青琐闼，昼行争看锦衣船。

高才治郡廷中服，秀句惊人海内传。越国湖山应动色，烟岚迎马待新篇。
夜读刘伯伦传戏作
陆游（宋代）

生本无心死可知，徐徐掩骨未为迟。
一奴仅可供薪水，那得闲人荷锸随？
和某提举喜雪韵
袁说友（宋代）

冷彻狐裘薄，风团柳絮堆。
雪先迎腊至，梅怯后时开。
晓色连山老，年华两鬓催。
浮生惊节物，谁与赋归来。
怀信驿亭晚望题其楹
刘攽（宋代）

吴樯东风晓来入，楚客齐桡暮去急。行人西，行人东。

逢迎送归景不同，夕日春烟一望中。
挽韩尚书
李祥（宋代）

社稷元勋绝代无，夙瞻先德在龟趺。
风云感遇依鳞翼，鸾鹄栖龟映竹梧。
偃武承平开圣治，投戈委质尚文儒。
紫荷旧向芳年折，遗恨犹稽到六符。
喜刘苏州恩赐金紫，遥想贺宴，以诗庆之
白居易（唐代）

海内姑苏太守贤，恩加章绶岂徒然。贺宾喜色欺杯酒，

醉妓欢声遏管弦。鱼珮葺鳞光照地，鹘衔瑞带势冲天。

莫嫌鬓上些些白，金紫由来称长年。
蔷薇三绝 其二
张侃（宋代）

雨回新绿方留润，日映轻红无尽娇。为惜江南春事好，对香吹水入金焦。
初夏日出且雨
杨万里（宋代）

笑忆唐人句，无晴还有晴。
斜阳白鸥影，疏雨子规声。
台阁非吾事，溪山且此生。
诗成何用好，诗好却难成。
缘识
宋太宗（宋代）

修行缘识近宗师，妄想真空各自持。
慕道终来归正法，无穷方寸莫教痴。
离席合赋赠南剑教授盛复之之官 其四
范梈（元代）

娟娟沙尾鹤，毛羽映江鲜。去住长如此，飞鸣岂偶然？

仙家应汗漫，侯判莫留连。忆得东门事，须君正壮年。
迎燕
葛天民（宋代）

咫尺春三月， 寻常百姓家。
为迎新燕入， 不下旧帘遮。
翅湿沾微雨， 泥香带落花。
巢成雏长大， 相伴过年华。
送李少宾赴举
皎然（唐代）

岂谓江南别，心如塞上行。苦云摇阵色，乱木搅秋声。

周谷雨未散，汉河流尚横。春司迟尔策，方用静妖兵。
爱日堂
王汝玉（明代）

羲和不停驭，孝子多隐忧。譬彼川上波，逝者无回流。

寸草徒有心，春晖谅难酬。豺獭欲思报，昊天极悠悠。

谁挥鲁阳戈，为请飞光留。
题花光画
黄庭坚（宋代）

湖北山无地，湖南水彻天。
云沙真富贵，翰墨小神仙。
李伯纪丞相挽诗三首 其二
陈公辅（宋代）

材大古难用，功多忌更多。忠怀冲日月，谗口肆风波。

此老今亡矣，苍生独奈何。应遗一时恨，千载不能磨。
杂兴十首 其四
陆游（宋代）

赤米熟炊元自软，黄齑频倒不多酸。纵令酒负寻常债，也胜人求本分官。
次韵吴兴纪事一首
刘一止（宋代）

怀绂初辞玉帝宫，白蘋洲在乱云中。劝耕汉守宣恩诏，卖剑吴侬袭古风。

花好未应惭洛浦，酒香何羡过新丰。他年图画宾筵胜，锦瑟傍边有病翁。
楚江秋晓卷三首 其三
沈周（明代）

梦回江上算秋程，水影迢迢积渐明。落木西风连鄂渚，乱山高浪隐湓城。

钟边野寺经僧起，霜里孤帆估客行。往事独悲前席误，不从贾谊问苍生。
出游
陆游（宋代）

近过父老远寻僧，病起经行力渐增。
织室蹋机鸣轧轧，稻陂瀦水筑登登。
浅深村落时分径，高下川原自作层。
薄暮到家还熟睡，隔林钟鼓报晨兴。
送别赵紫芝
刘正之（宋代）

夫君落落大雅姿，声名早与贺白驰。
锦囊千首不疗饥，非诗穷人穷乃时。
忆昔闻君未识面，独传句法夸清健。
朅来白下一相逢，倾盖论心曾几见。
划然起柁春江流，我亦江头寻去舟。
人生相聚会有别，江水江花无尽愁。
万事不如归愁。万事不如归去好，
石田茅屋生春草。如君自是玉堂仙，
轻车缓辔长安道。春日迟迟柳依依，
攀柔条兮送君归。
初夏三绝呈游子明、王仲显
范成大（宋代）

一帘芳树绿葱葱，胡蝶飞来觅绮丛。
雪白荼蘼红宝相，尚携春色见薰风。
鬓云松令 题梦兰夫人画扇
顾太清（清代）

乍长天，清昼永。风荡帘钩，午梦人初醒。纤手慢将云鬓整。

美目流波，花底新妆靓。

对芳菲，心自省。花静人娴，人与花相称。空谷一枝谁解赠。

谱入离骚。添个幽兰影。
点绛唇
向子諲（宋代）

病卧秋风，懒寻杯酒追欢宴。梦游都甸。不改当年观。

故旧雕零，天下今无半。烟尘远。泪珠零乱。怕问随阳雁。
丁卯秋客扬州同阮梅叔小云游木兰院 其一
孙韶（清代）

秋草寒烟响暗蛩，昔时人去渺无踪。一株银杏千年物，听过阇黎饭后钟。
赠二葛友
叶适（宋代）

飞飞下荒村，渺渺集芜城。
振衣出虹蜺，覆篑超丘陵。
鲁卫百世腴，夷齐万年清。
翻然舍我去，东风初涣冰。
喜雪呈安观文谢惠酒
韩维（宋代）

雪花盈尺覆春田，太守勤民庆有年。介任袁安从放卧，寒矜枚叟不加延。

桃根度曲今何在，柳絮裁诗久未传。内集岂宜虚旧贶，为公举白抹朱弦。
寄无垢居士
释宗杲（宋代）

上苑玉池方解冻，人间杨柳又垂春。
山堂尽日焚香坐，长忆毗耶多口人。
田家四事 耕
方一夔（宋代）

古人以农仕，仕即为公卿。未仕有常业，安得不躬耕。

我耕常及时，破块当初晴。坟垆土性异，勤怠人力并。

泥涂淤手足，雾露沾裳缨。妇子挈午饷，劳苦宽我情。

罢耕亟放牧，吾牛亦饥鸣。投耒重回首，深山空月明。
题上元顾氏忠贞录 其二
郑孝胥（清代）

著录存家乘，清门挺隽才。友朋倾一世，文笔助馀哀。

天道宜昌此，人言岂妄哉。君看明德后，名字已如雷。
种罂粟
周紫芝（宋代）

墙根有地一弓许，人言可种数十竹。翁来只作三年留，仅比浮十桑下宿。

竹成须待五六年，我已归乡卜新筑。园夫笑谓主人言，不如锄苗种罂粟。

二月春风上翠茎，三月轻红照深绿。嫣花落尽罂不空，碎粒圆时粟初熟。

乳膏自入崖蜜甜，满贮醍醐饮僧粥。与其种竹供后人，孰若栽花资老腹。

人间作计真眼前，万事皆尔真可怜。十年种木尚不肯，百年种德知何缘。

倚锄自顾颇羞涩，病眼对花空惘然。
和人韵
李贤（原德）（明代）

事业蹉跎可奈何，时光转眼去如梭。仕能行义心无愧，年到知非鬓欲皤。

菊圃清霜凝细药，槐庭凉月上横柯。一帘秋兴凭谁遣，对酒掀髯发浩歌。
奉和七夕两仪殿会宴应制
李乂（唐代）

桂宫明月夜，兰殿起秋风。云汉弥年阻，星筵此夕同。

倏来疑有处，旋去已成空。睿作钧天响，魂飞在梦中。
孤愤 其一
陈肇兴（清代）

学书学剑两无成，投笔今朝为请缨。万苦备尝增忍性，百年多累误虚名。

恩仇未报家先破，贫病交侵命已轻。知被下车冯妇笑，短衣缚裤逐人行。
地隅
杜甫（唐代）

江汉山重阻，风云地一隅。年年非故物，处处是穷途。

丧乱秦公子，悲凉楚大夫。平生心已折，行路日荒芜。
游水帘岩
梅尧臣（宋代）

春山时独往，榛秽旋芟斸。
飞泉蔽幽岩，杳蔼疏朝旭。
光垂白龙髯，鸣漱寒潭玉。
半壁生昼寒，阴草润秋绿。
穿藤出溪口，流沫萦山足。
莫遣吏人来，方歌白云曲。
虞美人 听雨，反竹山意
樊增祥（清代）

少年听雨湘东郡。孤馆灯花晕。中年听雨凤城西。一树绿桐花中拨银𢱧。

如今听雨薇花廨。酒醒朱颜在。老来啖蔗有余甘。不似彭城吴郡与巴山。
三槐吟
金朝觐（清代）

昔闻王氏子，当户植三槐。草木含灵气，儿孙列上台。

吾家先大父，手泽毓嘉材。此后花黄候，长安孰往回。
春晓
李自中（宋代）

门瞰青山侵草开，苦吟吟上最高台。
春风谁遣邻家去，成阵落花吹过来。
过禄氏山齐
文同（宋代）

过水得凭槛，满川皆夕阳。
江山逢胜绝，手笔恨荒唐。
城郭蒙笼近，汀州杳霭长。
明朝又东去，尘土入衣裳。
村居杂咏 其一
张履（清代）

皂荚林边乱石垣，依然卜宅是南村。比邻儿女聚观客，赴市鱼南先到门。

新火微添蚕起候，圆沙浅印鹭眠痕。江乡风景真如画，并入田园诗细论。
偈颂一百零二首 其四十九
释慧远（宋代）

万机彻处若为酬，千圣头边合自由。佛国乍归金作界，仙宫回首玉为楼。
武昌怀古
薛季宣（宋代）

漠漠烟村一古城，郊坛离殿草茅生。青山不解知兴替，销黯开颜为雨晴。
句
李先（宋代）

宁舍济川航。
木芙蓉
管讷（明代）

渚宫仙子耐清寒，笑倚西风脸渥丹。绛节三朝琼作佩，霓裳一渥翠为盘。

夜霜渔屋灯前见，秋水人家画里看。可惜繁华易惆怅，锦官城上夕阳残。
和文与可洋州园亭三十咏 湖桥
苏辙（宋代）

湖南堂宇深，湖北林亭远。
不作过湖桥，两处那相见。
和答钟西皋
许相卿（明代）

一声秋信叶边闻，早见西风度朔云。尘镜红颜吾丧我，雪舟清朔客怀君。

壶头阅世时何晚，谷口耕岩日自曛。抚手知言千载上，苏门长啸有遗文。
得家书报长子仪之房下得孙男殊慰老怀时在雷州著易传适至震卦因名之曰震孙以诗寄仪之
李纲（宋代）

天涯远报茁琼枝，共说鹓雏骨相奇。鼻祖从来种桃李，耳孙自合产兰芝。

荐雷名震因观易，他日趋庭使学诗。无复区区如尔父，定须了了胜吾儿。

书来可想开怀抱，老去何因与弄持。素有庞翁携隐志，未应孤负鹿门期。
次韵蒋颖叔二首 其二 凝祥池
苏轼（宋代）

似知金马客，时梦碧鸡坊。冰雪消残腊，烟波写故乡。

鸣鸾自容与，立马久回翔。乞与三韩使，新图到乐浪。
瑞鹧鸪（咏红梅）
晏殊（宋代）

越娥红泪泣朝云。越梅从此学妖颦。腊月初头、庾岭繁开后，特染妍华赠世人。

前溪昨夜深深雪，朱颜不掩天真。何时驿使西归，寄与相思客，一枝新。报道江南别样春。
游山寺
张举（宋代）

冻仆堆堆依灶燎，山僧草草具盘飧。井丹已厌尝葱叶，庾亮何劳借薤根。
蜀道自勉
石介（宋代）

潮阳瘴烟黑，去京路八千。吏部有大功，得罪斥守藩。

朝冲江雾行，夜枕江涛眠。蛟蜃作怪变，时时攀船舷。

鱼龙吐火焰，往往出波閒。故为相恐怖，倏忽千万端。

道在安可劫，处之自晏然。我乏尺寸效，月食二万钱。

自请西南来，此行非窜迁。蜀山险可升，蜀道高可缘。

上无岚气蒸，下无波涛翻。步觉阁道稳，身履剑门安。

惟怀吏部节，不知蜀道难。
丁卯元日十首
刘克庄（宋代）

礼成虽曰非常庆，圣敬居然不已纯。
玉女宓妃犹屏欲，先开梅厦访儒臣。
拟欧阳舍人古篆
黄庶（宋代）

隶书满纸籀文废，字法破碎失本根。
中间阳冰入篆室，下笔日与丞相亲。
点画各得万物体，科蚪筋骨千载新。
泉铭学语童子知，大历几字名忽振。
足知古人自负恃，碑岘巨石垂千春。
篆字堆积天下宇，晚得纸本如希珍。
铺舒墙壁动人眼，直木曲铁若可扪。
人为黄土久寂寞，略不讹缺才鳞皴。
我疑山鬼恐漫灭，往往镌凿施斧斤。
公来醉吟江山国，得之爱叹何殷勤。
刻词犹恨纪不足，句句与古风雅邻。
一旦纸贵文字市，粥诗贾篆声云云。
苏梅鸾凤相上下，鄙语燕雀何能群。
临海道中书怀 其二
孙应时（宋代）

儒生不知变，区区诵陈言。时人熟见之，嬉笑相排拫。

江流去不返，何时复虞轩。饩羊诚无用，礼意傥可存。
答曹能始示蜀草
沈守正（明代）

蜀道由来万里赊，缄书惊喜自天涯。数行玄草锦江色，一段奇缘汶岭夸。

熊节何年开两浙，鱼笺计日到三巴。因风欲问君平卜，世上悠悠鬓巳华。
怀古
吕定（宋代）

我昔游海上，东望三神山。
风波几万里，苍茫云霭间。
鱼龙自掀几。天空日月閒。
神仙渺无迹，徐福去不还。
空余蓬莱阁，千载留人寰。
山中对孙太初食黄精
郑善夫（明代）

山中黄精熟，作意向山人。制法随蒸曝，灵根集鬼神。

腹心吾尚病，服食尔能纯。有客乘云气，三尸不累身。
诵经
朱熹（宋代）

坐厌尘累积，脱躧味幽玄。静披笈中素，流味东华篇。

朝昏一俯仰，岁月如奔川。世纷未云遣，仗此息诸缘。
蕃近有干字韵属教授兄而知县尉曹皆尝用是韵相酬赠亦成一首奉呈并属录事今年未见梅花故及之
赵蕃（宋代）

回首江南千万山，渺如霄汉邈难干。至前不见梅花朵，客里何由老病宽。

往日簿书如束湿，新来诗卷喜频看。我衰才尽浑无奈，倚赖诸君为发端。
菩萨蛮（舣舟采石）
张孝祥（宋代）

十年长作江头客。樯竿又挂西风席。白鸟去边明。楚山无数青。

风冠仍落佩。我醉君须醉。试问识君不。青山与白鸥。
续感兴二十五首 其五
方一夔（宋代）

浊水岂无月，水浊不受光。君看此孤蟾，出入天中央。

遍满千家此，徘徊度回廊。由来谁分璧，招我昏暗场。

空庭澹相对，湛湛肺肝凉。浮云绝点翳，宝此光明王。

天高万籁寂，参斗低复昂。人生何时毕，收拾还穹苍。
书寺中所见四首 其一
张耒（宋代）

江市樵苏早散，山家灯火常昏。纱帽支筇独立，龛中佛像无言。
彭门解嘲二首
薛能（唐代）

呜呜吹角贰师营，落日身闲笑傲行。尽觉文章尊万事，

却嫌官职剩双旌。终休未拟降低屈，忽遇还须致太平。

频上水楼谁会我，泗滨浮磬是同声。

伤禽栖后意犹惊，偶向黐竿脱此生。身外不思簪组事，

耳中唯要管弦声。耽吟乍可妨时务，浅饮无因致宿酲。

秦客莫嘲瓜戍远，水风潇洒是彭城。
还京乐（送陈行之归吴）
张炎（宋代）

醉吟处。多是琴尊，竟日松下语。有笔床茶灶，瘦筇相引，逢花须有。正翠阴迷路。年光荏苒成孤旅。等趁燕樯，休忘了、玄都前度。

渐烟波远，怕五湖凄冷，佳人袖薄，修竹依依日暮。知他甚处重逢，便匆匆、背潮归去。莫因循、误了幽期，应孤旧雨。伫立山风晚，月明摇碎江树。
送祖择之赴陕府
梅尧臣（宋代）

古来分陕重，犹有召公棠。
此树且能久，後人宜不忘。
君从金马且，郡在铁牛旁。
山色临关险，河声出地长。
樽无空美酒，鱼必荐嘉鲂。
天子忧民切，行当务劝桑。
次韵写兴
吴锡畴（宋代）

不学韩公咎斗牛，此心无愧许沙鸥。
阴晴明日自鸡料，得失频年已熟筹。
痴计空为千载卢，虚名翻误不生忧。
閒中菘韭皆真味，绝胜羊腔进膳羞。
谢夔守贾昌言礼宾
冯山（宋代）

伯乐善相马，相内不相外。造父善御马，御成不御败。

沙丘有病马，志远力未惫。盘身怯泥土，俛首困草稗。

强起时奋迅，悲鸣辄喑噫。驽骀倦相逐，童仆几见卖。

斯人一回顾，世俗始惊怪。冀北有骏马，散蹄雨雹快。

去势驰灭没，朝荆暮燕代。衔辔苟庸拙，道途足险隘。

斯人一駷手，千里瞬息届。二者岂不伟，繄人而否泰。

相也命所系，御也才所赖。名马世常有，伏枥固有待。

伯造不世出，古今重遭会。相得互相起，两致一无碍。

所以马与人，功名各自大。